**НАЦИОНАЛНА ЗДРАВНООСИГУРИТЕЛНА КАСА**

**РАЙОННА ЗДРАВНООСИГУРИТЕЛНА КАСА - ВИДИН**

3700 - Видин, адрес: бул. “ПАНОНИЯ” № 2, ПК 2.

**Директор** – 609-810

**УКАЗАНИЯ**

**за подготовка на офертата**

**за участие в публично състезание за възлагане на обществена поръчка с предмет:** „**Доставка на газьол за отоплениеза нуждите на РЗОК-Видин“ и за условията и размера на гаранциите за изпълнението на договора**

**І. Общи условия**

**1.** Участникът е длъжен да спазва сроковете и условията, посочени в обявлението и документацията за обществената поръчка.

**2.** Разходите, свързани с изготвянето и подаването на офертата са за сметка на участника. Участниците не могат да имат претенции за направените от тях разходи във връзка с участието им в процедурата, както при класиране, така и при некласиране.

Възложителят предоставя пълен достъп по електронен път до документацията за участие в процедурата на интернет-страницата на НЗОК/РЗОК – Видин/ на адрес: <http://www.nhif.bg> (рубрика „Профил на купувача“, подрубрика „Профил на купувача на 28 РЗОК“; РЗОК-Видин; рубрика „Обществени поръчки“; Обществени поръчки на РЗОК Видин.

Всички взаимоотношения между страните, свързани с организирането и провеждането на процедурата се регламентират от ЗОП, ППЗОП и документацията по настоящата процедура, одобрена с решението на възложителя за откриване на процедурата.

**3.** Офертата следва да бъде представена на адреса, посочен в обявлението за обществена поръчка, не по-късно от деня и часа, определени като краен срок за получаване на оферти.

**4.** Всеки участник има право да представи само една оферта.

**5.** Лице, което участва в обединение или е дало съгласие да бъде подизпълнител на друг участник, не може да подава самостоятелна оферта. Едно физическо или юридическо лице може да участва само в едно обединение.

**6.** Не се допуска представяне на варианти на офертата.

**ІІ. Право на участие в процедурата**

**1.** Право да участва има лице, което отговаря на условията на чл. 10, ал. 1 от ЗОП и:

а) което подаде оферта за участие в оповестената процедура;

б) спрямо което не са налице обстоятелствата по чл. 54, ал. 1 и посочените от възложителя в обявлението за поръчка обстоятелства по чл. 55, ал. 1, т. 1, 3, 4 и 5 от ЗОП;

в) което не е дружество[[1]](#footnote-1) или лице, контролирано от дружество[[2]](#footnote-2), или обединение от лица, в което участва дружество[[3]](#footnote-3), регистрирано в юрисдикция с преференциален данъчен режим или контролирано от такова дружество, освен ако е налице изключение, съгласно чл. 4 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици;

г) което отговаря на обявените от възложителя условия за допустимост, определени с критериите за подбор, както следва:

**1.1. годност (правоспособност) за упражняване на професионална дейност**

Участниците следва да притежават валиден лиценз за извършване на превоз на товари на територията на Република България **или** валиден лиценз за извършване на международен превоз на товари – лиценз на Общността.

За доказване наличието на валиден лиценз за извършване на обществен превоз на товари на територията на Република България или за международен превоз на товари, участниците следва да представят информация за него, която се вписва в част ІV, раздел „А“, т. 1 на Единния европейски документ за обществени поръчки (ЕЕДОП). Информацията следва да включва: № на документа, дата на издаване, издател на лиценза, както и да посочат линк към съответния регистър на валидните лицензи на страницата на Изпълнителна агенция „Автомобилна администрация“.

**1.2. технически и професионални способности:**

**Участниците следва да разполагат със следния опит за изпълнение на поръчката:**

**1.2.1.** Да имат изпълнени през последните три години от датата на подаване на офертата, минимум 2 (две) доставки с предмет, идентичен или сходен на предмета на настоящата обществена поръчка (доставка на горива).

За доказване на опит по предмета на поръчката, от участниците се представя списък, включващ доставки, чието изпълнение е приключило в заложения период. В списъка на доставките, следва да бъде посочено: описание на извършените дейности, стойност без ДДС, период на изпълнение /посочва се начална дата и крайна дата на изпълнението/ и получателите /възложителите на доставките/, независимо дали са публични или частни субекти. За доставки със „сходен“ предмет на предмета на настоящата поръчка ще бъдат считани доставки на всякакъв вид течни горива. „Изпълнена” е тази доставка, чието изпълнение е приключило в рамките на заложения от възложителя период.

Списъкът се представя чрез попълване информацията в част ІV, б. „В“, т. 1б на Единния европейски документ за обществени поръчки (ЕЕДОП).

**Участниците следва да разполагат със следните технически ресурси:**

**1.2.2.** Да разполагат с минимум едно технически изправно специализирано транспортно средство, собствено или на лизинг, оборудвано/и с автоматично устройство за отчитане наличността на горивото, замерено и пломбирано от Държавната агенция за метрологичен и технически надзор и отговарящо на изискванията на Закона за автомобилните превози, Наредба № 40/14.01.2004 г. за условията и реда за извършване на автомобилен превоз на опасни товари при спазване на изискванията на Глава 9.1 на Приложение В от Европейска спогодба за международен превоз на опасни товари по шосе /ADR/. Кодът на транспортните средства трябва да е FL.

За доказване на наличието на технически изправни специализирани транспортни средства /цистерна/ участниците следва да представят списък с описание на транспортното/ите средство/а, които ще бъдат ангажирани за изпълнение на поръчката, който съдържа: държавен контролен номер на транспортно средство; вид на транспортно средство (съгласно „Свидетелство за регистрация“); № и дата на издаване на „Удостоверение за одобрение на пътни превозни средства, превозващи определени опасни товари“ към съответния лиценз за превоз на опасни товари; № и дата на „Заявление за последваща периодична проверка на средства за измерване“ за измервателно/и средство/а в транспортното средство. Посочват се още срок на валидност, издаващ орган, евентуално web-адрес, на който може да бъде намерена информация за посочените документи.

Списъкът се представя чрез попълване информацията в част ІV, б. „В“, т. 9 на Единния европейски документ за обществени поръчки (ЕЕДОП).

**Участниците следва да разполагат с персонал с определена професионална компетентност за изпълнение на поръчката както следва:**

**1.2.3.** Да разполагат с минимум едно лице, което да е преминало професионално обучение, съгласно чл. 14 от Закона за автомобилните превози и да притежава свидетелство за успешно положен изпит, в срок на валидност.

За доказване на наличието на квалифициран персонал за изпълнение на поръчката, участниците следва да представят списък на лицата, които ще отговарят за изпълнение на поръчката /водачите на транспортни средства/, с посочване на трите имена, квалификация, притежавани ADR свидетелства на водач, превозващ опасни товари (№, дата на издаване, валидност, издател), съгласно изискванията на чл. 14 от Закона за автомобилните превози и чл. 26 от Наредба № 40 от 14.01.2004 г. за условията и реда за извършване на автомобилен превоз на опасни товари, както и вида на правоотношението между участника/член на обединение и лицето, и данни за документите, в които то е обективирано.

Списъкът се представя чрез попълване информацията в част ІV, б. „В“, т. 6, б. „а“ на Единния европейски документ за обществени поръчки (ЕЕДОП).

На основание чл. 67, ал. 5 от ЗОП, Възложителят може по всяко време да изиска от участниците представяне на документите, чрез които се доказва посочената в ЕЕДОП информация /включително и тази по чл. 64, ал. 1 от ЗОП/, когато това е необходимо за законосъобразното провеждане на процедурата.

При участници обединения, които не са юридически лица, съответствието с критериите за подбор се доказва от обединението-участник, а не от всяко от лицата, включени в него, с изключение на съответна регистрация, представяне на сертификат или друго условие, необходимо за изпълнение на поръчката, съгласно изискванията на нормативен или административен акт и съобразно разпределението на участието на лицата при изпълнение на дейностите, предвидено в договора за създаване на обединението.

В случай, че участникът ще ползва подизпълнители, посочените критерии за подбор се прилагат за тях, съобразно вида и дела от предмета на поръчката, която те ще изпълняват.

В случай, че участникът ще ползва капацитета на трети лица, посочените критерии за подбор се прилагат за третите лица, по отношение доказването на които критерии, участникът се позовава на капацитета на тези трети лица.

Участникът, определен за изпълнител, представя преди сключване на договора документите, чрез които се доказва съответствието му с поставените от възложителя критерии за годност (правоспособност) за упражняване на професионална дейност и технически и професионални способности, съгласно **чл. 67, ал. 6 във вр. чл. 60, чл. 64, ал. 1, т. 2, т.6 и т.9 от ЗОП.**

**2.** Възложителят отстранява от участие в процедурата участник, когато:

2.1. е осъден с влязла в сила присъда, освен ако е реабилитиран, за престъпление по чл. 108а, чл. 159а-159г, чл. 172, чл. 192а, чл. 194-217, чл. 219-252, чл. 253-260, чл. 301-307, чл. 321, 321а и чл. 352-353е от Наказателния кодекс;

2.2. е осъден с влязла в сила присъда, освен ако е реабилитиран, за престъпление, аналогично на тези по т. 1, в друга държава членка или трета страна;

2.3. има задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към общината по седалището на възложителя и на участника, или аналогични задължения, установени с акт на компетентен орган, съгласно законодателството на държавата, в която участникът е установен, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила;

2.4. е налице неравнопоставеност в случаите по чл. 44, ал. 5 от ЗОП;

2.5. е установено, че:

а) е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор;

б) не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор;

2.6. е установено с влязло в сила наказателно постановление или съдебно решение, че при изпълнение на договор за обществена поръчка е нарушил чл. 118, чл. 128, чл. 245 и чл. 301-305 от Кодекса на труда или аналогични задължения, установени с акт на компетентен орган, съгласно законодателството на държавата, в която кандидатът или участникът е установен;

2.7. е налице конфликт на интереси, който не може да бъде отстранен.

2.8. е обявен в несъстоятелност или е в производство по несъстоятелност, или е в процедура по ликвидация, или е сключил извънсъдебно споразумение с кредиторите си по смисъла на чл. 740 от Търговския закон, или е преустановил дейността си, а в случай че кандидатът или участникът е чуждестранно лице - се намира в подобно положение, произтичащо от сходна процедура, съгласно законодателството на държавата, в която е установен;

2.9. е сключил споразумение с други лица с цел нарушаване на конкуренцията, когато нарушението е установено с акт на компетентен орган;

2.10. е доказано, че е виновен за неизпълнение на договор за обществена поръчка или на договор за концесия за строителство или за услуга, довело до предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

2.11. е опитал да:

а) повлияе на вземането на решение от страна на възложителя, свързано с отстраняването, подбора или възлагането, включително чрез предоставяне на невярна или заблуждаваща информация, или

б) получи информация, която може да му даде неоснователно предимство в процедурата за възлагане на обществена поръчка.

2.12. не отговаря на поставените критерии за подбор или не изпълни друго условие, посочено в обявлението за обществена поръчка или в документацията;

2.13. е представил оферта, която не отговаря на:

а) предварително обявените условия на поръчката;

б) правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, които са изброени в приложение № 10 от ЗОП;

2.14. не е представил в срок обосновката по чл. 72, ал. 1 от ЗОП или същата не е приета, или офертата му не е приета съгласно чл. 72, ал. 4 – 5 от ЗОП;

2.15. е свързано лице по смисъла на § 2, т.45 от ДР на ЗОП с друг участник в процедурата;

2.16. е подал самостоятелна оферта и същевременно е дал съгласие да бъде подизпълнител на друг участник или участва в обединение, което също е участник в процедурата;

2.17. се установи, че е дружество, регистрирано в юрисдикция с преференциален данъчен режим или е контролирано от такова дружество, или някой от членовете на обединението е регистрирано или контролирано от регистрирано дружество лице, освен ако е налице изключение по чл. 4 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици;

2.18. не може да бъде извършена идентификация и проверка на идентификацията на клиента, чрез регламентираните в Закона за мерките срещу изпирането на пари и Правилника за неговото прилагане (ППЗМИП) способи, включително когато клиентът е юридическо лице - на физическите лица, които са негови действителни собственици[[4]](#footnote-4), по смисъла на чл. 3, ал. 5 от ППЗМИП.

**3.** Наличието на обстоятелствата по т.2.1. до 2.12, включително, и т. 2.17., и 2.18., са основание за отстраняване на участник и когато са налице спрямо посочен от участника подизпълнител и трето лице, на чийто капацитет се позовава участникът в процедурата.

**4.** Когато участник е юридическо лице, основанията за отстраняване по т.2.1., 2.2., 2.7. и 2.11. се отнасят за лицата, които го представляват, както и членовете на неговите управителни и надзорни органи, или други лица, които имат правомощия да упражняват контрол при вземането на решения от тези органи.

**5.** Когато участник е обединение на физически и/или юридически лица, което е неперсонифицирано, то той се отстранява от участие, когато някое от основанията по т.2.1. до 2.12, и т.2.17, и 2.18. включително е налице за член на обединението.

**6.** Участник, за когото е налице някое от основанията за отстраняване по т.2.1. до 2.11., включително по отношение на член на обединение-участник, което е неперсонифицирано, има право да докаже, че е предприел мерки за гарантиране на надеждност, съгласно чл. 56 от ЗОП.

**ІІІ. Подготовка и съдържание на офертите**

**А. Информация за лично състояние и критерии за подбор. Друга информация и документи, изисквани от възложителя:**

**1.** Декларирането липсата на основания за отстраняване, съгласно раздел ІІ, т.2 и съответствието с поставените от възложителя критерии за подбор, съгласно раздел ІІ, т.1, б. „г“ от настоящите указания, се извършва от участника чрез попълване и представяне на Единен европейски документ за обществени поръчки (ЕЕДОП), съгласно чл. 67, ал. 1 от ЗОП (приложение №4 към документация за обществената поръчка).

**Документът се представя в оригинал, подписан от участника/представляващото го лице.**

В ЕЕДОП се предоставя съответната информация, изисквана от възложителя и се посочват националните бази данни, в които се съдържат декларираните обстоятелства или компетентните органи, които съгласно законодателството на държавата, в която участникът е установен, са длъжни да предоставят информация.

Участник (икономически оператор), който участва самостоятелно в обществената поръчка и не използва капацитета на трети лица и подизпълнители, попълва и представя един ЕЕДОП.

Участник (икономически оператор), който участва самостоятелно в обществената поръчка, но ще ползва капацитета на трето/и лице/а по отношение на критериите, свързани с икономическо и финансово състояние, технически способности и професионална компетентност, посочени от възложителя, представя попълнен отделен ЕЕДОП за всяко едно от третите лица. По отношение на тези трети лица не следва да са налице основания за отстраняване от процедурата, съгласно раздел ІІ, т.3 от настоящите указания и трябва да отговарят на критериите за подбор, за доказването на които, участникът се позовава на техния капацитет.

Участник (икономически оператор), който участва самостоятелно в обществената поръчка, но ще ползва капацитета на подизпълнител/и предоставя попълнен отделен ЕЕДОП за всеки подизпълнител. По отношение на подизпълнителите не следва да са налице основания за отстраняване от процедурата, съгласно раздел ІІ, т.3 от настоящите указания и трябва да отговарят на критериите за подбор, съобразно вида и дела от предмета на поръчката, които ще изпълняват.

Когато изискванията по раздел ІІ, т.2.1, т.2.2., т.2.7. и т.2.11. от настоящите указания, се отнасят за повече от едно лице, всички лица подписват един и същ ЕЕДОП. Когато е налице необходимост от защита на техните лични данни или при различие в обстоятелствата, свързани с личното състояние, информацията относно посочените изисквания се попълва в отделен ЕЕДОП за всяко лице или за някои от лицата.

Когато е приложимо участникът представя документи, удостоверяващи предприетите от него мерки за доказване на надеждност, съгласно чл. 56 от ЗОП. Предприетите мерки се описват в съответния раздел на ЕЕДОП. Като доказателства за надеждността на участника се представят някои или всички от изброените в чл. 45, ал. 2 от ППЗОП документи.

Информация за липсата или наличието на обстоятелствата по раздел ІІ, т.2.15. се отразява в част ІІІ, раздел „Г“ на ЕЕДОП. Декларирането липсата/наличието на свързаност се извършва от физическото лице - участник, ЕТ и от всяко от лицата представляващи участника - ЮЛ, съгласно вписването по актуална търговска регистрация, от членовете на управителни и надзорни органи и от други лица със статут, който им позволява да влияят пряко върху дейността на участника по начин, еквивалентен на този, валиден за представляващите го лица, членовете на управителните или надзорните му органи.

Информация за липсата или наличието на обстоятелствата по раздел ІІ, т.2.17. се отразява в част ІІІ, раздел „Г“ на ЕЕДОП, като се посочва включително уеб адрес, орган или служба, издаващи удостоверителни документи, ако съдържащата се в тях информация е достъпна по електронен път. Посочва се партидата от Търговския регистър по чл. 3, ал. 1 от Закона за Търговския регистър, по която са вписани обстоятелства и данни по чл. 6 от Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици.

За целите на извършване на идентификацията и проверката на идентификацията на участниците, включително на действителния собственик на участник – юридическо лице (член на обединение-участник, който е юридическо лице), в офертата на участника следва да бъде представена информацията, както следва:

* При участници/членове на обединение – физически лица: документите и информацията по чл. 2, ал. 1 и ал. 3 от ППЗМИП, и по възможност информацията по чл. 2, ал . 4, т. 1 и 2 от ППЗМИП;
* При участници/членове на обединение – юридически лица: информацията и документите по чл. 3, ал. 2 и ал. 4 от ППЗМИП. Когато е посочен ЕИК, съгласно чл. 23, ал. 4 от Закона за Търговския регистър, и чрез публикуваните по партидата на съответното юридическо лице данни и документи може да бъде изведена необходимата информация за целите на идентификацията, не е необходимо представянето на документи по чл. 3, ал. 4 от ППЗМИП. В случай, че идентификацията на действителния собственик на юридическото лице не може да бъде извършена чрез вписаните в Търговския регистър данни и липса на възможност за представяне на документите по чл. 3, ал. 4 от ППЗМИП, то към офертата следва да бъде подадена декларация по образец, съгласно чл. 6, ал. 2 от Закона за мерките срещу изпирането на пари (приложение към документацията за обществената поръчка).

Информацията за целите на идентификацията по реда на ЗМИП по раздел ІІ, т.2.18. на настоящите указания се представя чрез попълването й в част ІІІ, раздел „Г“ на ЕЕДОП.

При настъпване на обстоятелствата по раздел ІІ, т.2.1. до 2.7., т.2.8. до 2.11. и т.2.15. от настоящите указания в хода на процедурата, участниците са длъжни да уведомят писмено възложителя в 3-дневен срок от настъпването им.

При промяна на обстоятелствата, свързани с идентификацията за целите на прилагане на Закона за мерките срещу изпирането на пари (ЗМИП) в хода на процедурата, участниците - юридически лица или еднолични търговци, уведомяват възложителя, като представят официално извлечение от съответния регистър в 7-дневен срок от вписването на промяната. При промяна на обстоятелствата, свързани с идентификацията, участниците – физически лица уведомяват възложителя като представят съответните удостоверителни документи в 7-дневен срок от настъпването на промяната.

Когато се подава повече от един ЕЕДОП, обстоятелствата, свързани с критериите за подбор, се попълват от участника само в ЕЕДОП, подписан от лице, което може самостоятелно да представлява съответния икономически оператор (участник).

**2.** Участник - обединение, което не е юридическо лице, следва да представи копие от документ, от който да е видно правното основание за създаване на обединението, както и следната информация във връзка с конкретната обществена поръчка:

2.1. правата и задълженията на участниците в обединението;

2.2. солидарно поемане на отговорността за изпълнение на обществената поръчка от членовете на обединението;

2.3. дейностите, които ще изпълнява всеки член на обединението;

2.4. представляващ обединението партньор.

**3.** Опис на документите и информацията, съдържащи се в опаковката, подписан от участника, съгласно чл. 47, ал. 3 от ППЗОП.

**Б. ОФЕРТА**

**1.** **Техническо предложение** *(съгласно приложения към документацията образец)*

1.1. Участникът изчерпателно посочва конкретните си предложения за изпълнение на поръчката, съгласно изискванията на възложителя в образец на „Техническо предложение“;

1.2. Срок за изпълнение на поръчката, съгласно изискванията на възложителя;

1.3. Местоизпълнение на поръчката, съгласно изискванията на възложителя;

1.4. Декларация за срок на валидност на офертата – посоченото от възложителя в обявлението за поръчка време, през което участниците са обвързани с условията на представените от тях оферти*.*

1.5. Декларация за съгласие с условията на приложения към документацията проект на договор.

1.6. Документ за упълномощаване, когато, лицето, което подава офертата не е законният представител на участника.

**2.** **Ценово предложение** *(съгласно приложения към документацията образец)*

2.1. Ценовото предложение се изготвя и представя в съответствие с приложения към документацията образец в отделен запечатан, непрозрачен плик с надпис: „Предлагани ценови параметри”, съгласно чл. 47, ал. 3 от ППЗОП. **Предлаганата от участника цена не трябва да се съдържа или посочва в друг от документите, приложени към офертата, освен в ценовото предложение.**

2.2. В ценовото предложение участниците следва да посочат:

- базова цена за 1000 литра гориво, поотделно без и с включен ДДС, като размерът на данъка се посочва отделно;

- процент търговска надценка/отстъпка за 1000 литра гориво;

- доставна цена за 1000 литра гориво, поотделно без и с включен ДДС, като размерът на данъка се посочва отделно.

Участниците следва да имат предвид, че доставната цена се формира от базовата цена за 1000 литра гориво за отопление без ДДС, коригирана с фиксиран за целия срок на договора процент търговска надценка или отстъпка, посочен от съответния участник.

Базовата цена се оферира от съответния участник като цена на основния производител (вносител), определена към датата на издаване на решението за откриване на процедурата.

В доставната цена следва да се включат всички разходи, свързани с доставката на заявеното гориво за отопление, включително и транспортните.

Доставната цена може да бъде променяна само в случаите на промяна на базовата цена в резултат на изменение на цените на горивата и петролните продукти от основния производител (вносител) на горива на територията на страната, което обстоятелство се удостоверява с официални документи за изменение на цените.

Базовата цена е определяща при извършване на заплащането, като се прилага по-благоприятната за възложителя базова цена, в случай на различие между базовите цени на горивото на датата на заявката и на датата на доставката на заявеното количество.

Ценовото предложение се попълва четливо и без зачерквания, като цената се посочва в лева, закръглена до стотинка.

**Забележки:**

**1.** Всички документи се представят в един екземпляр, освен ако не е посочено друго.

**2.** Всички документи, съдържащи се в офертата, следва да бъдат на български език. В случай, че част от необходимите документи са съставени на чужд език, същите следва да бъдат приложени към офертата с превод на български, съгласно настоящите указания, подписани от лицето извършило превода.

**3.** Всички копия на документи, съдържащи се в офертата, следва да бъдат заверени. Заверено от участника копие на документ означава: **документът да е заверен с гриф “Вярно с оригинала” и да съдържа подпис на заверяващото го лице**.

**4.** По документите не се допускат никакви вписвания между редовете, изтривания или корекции, освен ако са заверени с подпис на лицето, което подписва.

**IV. Представяне на офертите:**

**Всяка една оферта следва да съдържа всички документи, посочени в обявлението и документацията за поръчката.**

**1.** Документите в офертата за участие се представят в запечатана непрозрачна опаковка от участника или негов упълномощен представител. Върху опаковката участникът посочва: наименование на участника, включително участниците в обединението, когато е приложимо; адрес за кореспонденция, телефон и по възможност факс и електронен адрес; наименованието на поръчката. Опаковката с документите за участие съдържа:

**1.1.** Документите, изисквани от възложителя, съгласно обявлението и документация за поръчката – разд. ІІІ, б. „А“ от настоящите указания.

**1.2. Оферта**, включваща:

**1.2.1. Техническо предложение**, включващо документите, изисквани от възложителя, съгласно обявлението и документацията за поръчката – разд. ІІІ, б. „Б”, т. 1 от настоящите указания.

**1.2.2. Плик с надпис „Предлагани ценови параметри”,** съгласноразд. ІІІ, б. „Б”, т. 2 от настоящите указания**.** Пликът с надпис „Предлагани ценови параметри” трябва да съдържа предлаганата от участника цена за изпълнението на поръчката, като документът следва да е изготвен в съответствие с приложения към настоящата документация образец на ценово предложение.

**2.** Офертите могат да бъдат представени чрез пощенска или друга куриерска услуга с препоръчана пратка с обратна разписка. Оферти, подадени по този начин, следва да бъдат получени при възложителя в срока, определен за получаване на офертите, посочен в обявлението за поръчка. Възложителят не се ангажира да съдейства за пристигането на офертата на адреса и в срока, определен от него. Рискът от забава или загубване на офертата е за участника.

**3.** Офертите се подават в административната сграда на РЗОК-Видин, адрес: гр. Видин, бул. Панония №2, ет.1, стая 106, „Деловодство“, всеки работен ден от 08.00 часа до 16.30 часа, **в срок до 07.12.2016 г.**, съгласно посоченото в раздел IV.2.2 от обявлението за поръчката.

**4.** При приемането на офертата върху плика се отбелязват пореден номер, датата и часа на получаването и посочените данни се записват във входящ регистър.

**5.** Не се приемат за участие в процедурата оферти, които са представени след изтичане на крайния срок за получаване или в незапечатан или скъсан плик или с непопълнени данни. Такива оферти незабавно се връщат на подателя и съответното обстоятелство се отбелязва в регистъра.

**6.** Не се приемат оферти по електронен път.

**V. Разяснения по документацията**

**1.** До 5 (пет) дни преди изтичане на срока за получаване на оферти за участие, посочен в раздел ІV.2.2. от обявлението за поръчка, лицата могат да поискат писмено от възложителя разяснения по документацията за участие.

**1.1.** Искането за разяснения се представя писмено пред възложителя, на посочения от него в обявлението за поръчка адрес, всеки работен ден от 08.00 часа до 16:30 часа.

**1.2.** Искания, получени след изтичането на законоустановения срок не се приемат и не се разглеждат от възложителя.

**2.** В 3-дневен срок, считано от получаването на всяко надлежно получено искане за разяснения по документацията, възложителят публикува в Профила на купувача дадените разяснения. В разясненията не се посочва информация за лицата, които са ги поискали.

**VI. УСЛОВИЯ И РАЗМЕР НА ГАРАНЦИИТЕ ЗА ИЗПЪЛНЕНИЕ НА ДОГОВОРА**

Гаранцията за изпълнение на договора е в размер на 3 % от неговата стойност без ДДС. Гаранцията се представя в една от формите:

* оригинал на банкова гаранция, издадена от българска или чуждестранна банка, в полза на Районната здравноосигурителна каса-гр. Видин, със срок на валидност по-дълъг с 30 /тридесет/ календарни дни, считано от датата на изтичане на договора. Банковите гаранции, издадени от чуждестранни банки, следва да са авизирани чрез българска банка, потвърждаваща автентичността на съобщението, в превод на български език.

Банковата гаранция, следва да съдържа задължение на банката-гарант да извърши безотказно и безусловно плащане при първо писмено искане на Възложителя.

- Парична сума, преведена по банкова сметка на РЗОК-Видин – банка „**Инвестбанк”АД** – клон - Видин**,** банкова сметка **BG 56 ІORT 73733101705401,** банков код **ІORTBGSF**.

- Застраховка, която обезпечава изпълнението чрез покритие на отговорността на изпълнителя. Гаранцията,представена под формата на застраховка, следва да е за посочения от възложителя размер и със срок на застрахователното покритие, обхващащ срока за изпълнение на договора, както и период от минимум 30 (тридесет) дни след изтичането на този срок, за евентуално предявяване на претенция от страна на възложителя.

**1.2.** Задържане и освобождаване на гаранцията за изпълнение.

Условията и сроковете, при които гаранцията за изпълнение се задържа или освобождава се уреждат със сключения между Възложителя и Изпълнителя договор в рамките на проведената обществена поръчка.

Договорът за възлагане на обществената поръчка не се сключва преди определения за изпълнител участник да представи гаранция за изпълнение.

1. *По смисъла на § 1, т. 1 от Допълнителните разпоредби на Закона за икономическите и финансовите отношения с дружествата, регистрирани в юрисдикции с преференциален данъчен режим, контролираните от тях лица и техните действителни собственици.* [↑](#footnote-ref-1)
2. *Вж. предходната бележка под линия.* [↑](#footnote-ref-2)
3. *Вж. предходната бележка под линия.* [↑](#footnote-ref-3)
4. Действителен собственик на клиент – юридическо лице е:

   Физическо лице или физически лица, които пряко или непряко притежават повече от 25 на сто от дяловете или от капитала на клиент- юридическо лице, или на друга подобна структура, или пряко или непряко го контролират;

   Физическо лице или физически лица, в полза на които се управлява или разпределя 25 на сто или повече от имуществото, когато клиент е фондация, организация с нестопанска цел или друго лице, което осъществява доверително управление на имущество или разпределение на имущество в полза на трети лица;

   Група от физически лица, в чиято полза е създадена и действа фондация, организация с идеална цел или лице, осъществяващо доверително управление на имущество или разпределение на имущество в полза на трети лица, ако тези лица не са определени, но са определяеми по определени признаци. [↑](#footnote-ref-4)